laion/Wikipedia-Exotic huggingface dataset:
מרגלית גפני

מרגלית גפני (נולדה בדצמבר -1959 ) היא חלילנית ישראלית המשמשת כחלילנית הראשית של התזמורת הסימפונית הישראלית ראשון לציון, מיום הקמתה. גפני נולדה בשנת 1959 בקיבוץ גזית. אביה נגן גיטרה חובב ואמה הייתה מורה למוזיקה. החלה לנגן בחלילית בכיתה ב' ובגיל 12 עברה לחליל צד. למדה לנגן בכלי זה בעפולה ומשם לטבעון, בהדרכתו של רענן אילון. שלוש שנים לאחר מכן החלה ללמוד אצל אורי שוהם, החלילן הראשון בתזמורת הפילהרמונית הישראלית. בגיל 16 הופיעה לראשונה כסולנית בתזמורת הסימפונית ירושלים. הופיעה כסולנית עם התזמורת הקאמרית הקיבוצית בניצוחו של נעם שריף, בקונצרטים בישראל ומחוצה לה. הייתה הזוכה הראשונה בפרס פרנסואה שפירא, הפרס החשוב ביותר במוזיקה הניתן לאמנים ישראלים בישראל. ומאז סיירה פעמים רבות באירופה ובהצלחה רבה בקרב הקהל ואצל המבקרים כאחד. כן זכתה בפרס רשות השידור לאמן מבצע ופרס ארמסטרונג של רשות השידור הציבורית בארצות הברית. גפני למדה באקדמיה הישראלית למוזיקה בירושלים, באוניברסיטת ייל, בבית הספר ג'וליארד ובאוניברסיטת אינדיאנה שם זכתה בתואר אמן. גפני הופיעה בצפון אמריקה ובדרומה, הופעתה שודרה בערוץ הרדיו הציבורי של ארצות הברית, וכן ברשת הטלוויזיה של גרמניה המערבית, עוד הופיעה כסולנית עם התזמורת הפילהרמונית הישראלית בניצוח זובין מהטה, בקונצרט שהוקלט ושודר בארצות רבות בעולם. היא הופיעה בקונצרטים קאמריים בדרום אמריקה, בצפון אמריקה ובישראל. בין היתר הופיעה בפסטיבלים רבים בקנדה, פורטוגל, ארצות הברית, גרמניה ועוד. בשנת 1987 יסדה וניגנה בהרכב "אופוס 3" הכולל חליל, צ'לו ופסנתר. ההרכב הופיע רבות בניו יורק ואוהיו, והמשיך בפעילותו עד 2008. בשנת 1989, כששבה לישראל, היא הקימה שלישייה המופיע בישראל ובארצות אחרות. בנוסף להופעות עם ההרכב מרבה גפני להופיע בהרכבים קאמריים שונים, הוזמנה ללמד בכיתות אמן בארצות הברית, בספרד ובארגנטינה. החל משנת 1989 גפני היא החלילנית הראשונה בתזמורת הסימפונית הישראלית ראשון לציון. בנוסף לתפקידה זה, היא מרבה להופיע כסולנית בתזמורת, במגוון יצירות לחליל סולו ותזמורת. בשנת 2018 ניגנה בבכורה עולמית את הקונצ'רטו מס 2 לחליל ולתזמורת מאת עודד זהבי. היצירה, המבקשת לקחת את המאזינים למסע רגשי במרחב הזמן דרך השיח בין החליל והתזמורת, נכתבה עבור גפני והמנצח דן אטינגר. גפני היא אם לשתי בנות העוסקות באומנות. היא מתגוררת בתל אביב. אתר האינטרנט הרשמי של מרגלית גפני (באנגלית) אוליה זילברמן, התזמורת הקאמרית הקיבוצית, מעריב, 10 בנובמבר 1977 Bio, gafni הקהל באירופה הריע לתזמורת הקיבוצית, מעריב, 29 בנובמבר 1979 אוליה זילברמן, גאוות התזמורת, מעריב, 2 ביולי 1980 זאב רב נוף, גפני: הצעד הראשון של חלילני העתיד מרגלית גפני: הצעד הראשון של חלילני העתיד, באתר www.jpress.nli.org.il התזמורת הקמריוז הקיבוצית - מסע הצלחה באירופה, באתר www.jpress.nli.org.il קלאסי - סימפונית ראשל"צ תבצע ברוקנר וזהבי, באתר www.habama.co.il חגי חיטרון, שיבוץ נועז ונכונות להתמזג עם המוזיקה, באתר הארץ, 25 ביוני 2018
פריץ זימרוק

פרידריך אוגוסט זימרוק, המוכר יותר בשם פריץ זימרוק (בגרמנית: Fritz Simrock ‏ 2 בינואר 1837, בון – 20 באוגוסט 1901, אושי) היה מו"ל מוזיקה גרמני, שירש את בית ההוצאה נ' זימרוק מסבו, ניקולאוס זימרוק. נודע בעיקר בהוצאת רוב המוזיקה של יוהנס ברהמס ואנטונין דבוז'אק. זימרוק הוציא לאור כמעט את כל היצירות של ברהמס, מאופוס 16 עד אופוס 120, ועמד בקשרי ידידות קרובים עם ברהמס, שעמו אף יצא לחופשות באיטליה. זימרוק שילם בדרך כלל ביד רחבה לברהמס על המוזיקה שלו, אבל בקשריו עם דבוז'אק מיאן לא פעם להוציא לאור יצירות תזמורתיות, למשל, הסימפוניה השמינית שלו. מעורבותו של זימרוק בחייהם של מוזיקאים ידועי-שם הייתה רבה כל כך, שיוזף יואכים השתכנע, שאשתו אמלי בוגדת בו עם זימרוק וברהמס צידד בחפותה של אמלי ב"מכתב ארוך" מפורסם, "שהוצג כעדות במשפט הגירושין של הזוג יואכים". הגירושין לא אושרו. על פי המלצת ברהמס, ניאות זימרוק לבחון את סיכוייו עם אנטונין דבוז'אק הצעיר. כבר אחרי היצירות הראשונות שהוציא משל דבוז'אק השתלם הניסוי – דבוז'אק נעשה עד מהרה לאחד המלחינים הפופולריים ביותר באירופה. כך היה זימרוק למו"ל הראשי של יצירות דבוז'אק במשך רוב שנות הקריירה של המלחין. עם זאת, יחסיהם היו מתוחים לא אחת, מכמה וכמה סיבות, בהן דרישתו הלא-מתפשרת של זימרוק שדבוז'אק יכתוב יותר יצירות קלילות, מיניאטוריות (כגון "מחולות סלאביים", אופוס 46, הפופולריים והמצליחים מאוד מבחינה מסחרית), בעוד שהמלחין הביע את רצונו להלחין יצירות תזמורתיות רחבות-יריעה, שלא נמכרו, לטענת זימרוק. זאת ועוד, זימרוק הביך לא אחת את דבוז'אק בהתנגדותו הבוטה לסנטימנטים הצ'כיים, שהיו מקובלים בזמן ההוא בקרב גרמנים אתניים באימפריה ההבסבורגית. דבוז'אק, מצדו, דבק ביושרה המוזיקלית והמוסרית שלו, הגיב בשלוות-נפש על מכתביו הנגועים בלאומנות של זימרוק והוכיחו על פניו בשל ניסיונותיו לכפות את דעתו על תהליך ההלחנה שלו. במכתב למו"ל בנוגע לקובץ שני של מחולות סלאביים פסק: "כל עוד אינני בהלך רוח מתאים לכך, איני יכול לעשות דבר". מכל מקום, ככל שגברה הפופולריות של דבוז'אק, החלו להגיע אליו הזמנות ליצירות רחבות-ממדים ממו"לים אחרים, בייחוד נובלו ושות' (Novello & Co) באנגליה, שקרצו לו יותר ויותר, על אף החוזה המילולי שלו עם זימרוק, שקבע כי יהיה זימרוק המו"ל היחיד שלו. בניגוד לחוזה זה, החל דבוז'אק לקבל הזמנות מנובלו ושות', על כך איים זימרוק בתביעה משפטית, אך לא הוציא את האיום לפועל. מדיה וקבצים בנושא פריץ זימרוק בוויקישיתוף פריץ זימרוק, באתר "Find a Grave" (באנגלית) יוהנס ברהמס ואליזבת הרצוגנברג, "יוהנס ברהמס: "מכתבי הרצוגנברג", בעריכת מקס קלבק, תרגום האנה ברייאנט, ניו יורק: הוצאת דה קאפו (1987): 310, הערת שוליים. דייוויד ברודבק, "ברהמס: סימפוניה מס' 1", ניו יורק: הוצאת אוניברסיטת קיימברידג' (1997): 28 ISBN 978-0-5214-7959-2 "במכתבו הבא, מיום 25 באפריל [1877], נענה זימרוק ברצון לבקשתו של ברהמס לסכום הנדיב עד מאוד של 5,000 טאלר [15,000 מארק גרמני]". "הקונצ'רטו לצ'לו של דבוז'אק" מאת יאן סמאצ'ני, עמ' 11, הוצאת אוניברסיטת קיימברידג' 1999. ISBN 978-0521669030 "Brahms in Brief", רוברט אנדרסון, "הטיימס המוזיקלי", קיץ 1998: 69. Antonín Dvořák ג'רמי זיפמן ושון בארט, האקוס, 2004
קידומת טלפון במצרים

20 הוא קוד החיוג הבינלאומי של מצרים. נכון ל-2018, יש ארבעה מפעילים לרשתות סלולריות במצרים: אורנג', וודאפון, אתיסאלאת, ו-We (בבעלות טלקום מצרים).
כיפת רחפן

כיפת רחפן היא מערכת הגנה אווירית נגד רחפנים וכלי טיס זעירים שפותחה ומיוצרת על ידי חברת רפאל - מערכות לחימה מתקדמות הישראלית. זוהי מערכת מתקדמת ליירוט רחפנים באמצעות גילוי, זיהוי, עקיבה ונטרול באמצעות לייזר של רחפנים עוינים המופעלים באזורים האסורים לטיסה. המערכת מוצבת בדרך כלל במתחמים קרקעים כמו בסיסים וכן על כלי רכב וכלי שיט. מערכת כיפת רחפן כוללת את מערכת Sky Spotter, שמשתמשת באמצעים אלקטרואופטיים, לאתר ולאכן עצמים מעופפים זעירים בהם רחפנים, טיסנים ועפיפוני תבערה. ביוני 2018 דווח שהמערכת נכנסת לשירות בצה"ל. בדצמבר 2018 דווח כי מערכת מסוג זה הוצבה בנמל התעופה לונדון גטוויק בממלכה המאוחדת לאחר שרחפנים בלתי מזוהים גרמו להשבתת נמל התעופה במשך 36 שעות (אנ'). בריטניה אף השתמשה במערכת לשם הגנה על כינוס ה-G7 בקורנוול ב-2021. ב-12 בפברואר 2020 השלימה רפאל סדרת ניסויים במערכת. בינואר 2023 שידרגה רפאל את המערכת, טווח הגילוי הורחב ל-150 ק"מ וטווח השיבוש ל-70 ק"מ. עמיר רפפורט, רפאל חשפה בסלון האווירי בפריז: מערכת ליירוט רחפנים באמצעות לייזר, באתר israeldefense, ‏20/06/2017. ניר דבורי, ‏קרן הלייזר שתשמיד עפיפוני תבערה, באתר ‏מאקו‏, 21 ביוני 2018. Simon Griver, UK army deploys Rafael's Drone Dome at Gatwick airport, באתר גלובס באנגלית, 21 בדצמבר 2018 דני זקן, ‏רפאל: מערכת DRONE DOME הגנה על מנהיגי המעצמות בכינוס ה-G7, באתר גלובס, 13 בספטמבר 2021 יואב זיתון, "המתקדמת מסוגה בעולם": ניסוי מוצלח למערכת לייזר נגד מל"טים, באתר ynet, 12 בפברואר 2020 שי לוי, ‏"כיפת רחפן": רפאל חושפת שדרוג ביכולות מערכת DRONE DOME, באתר ‏מאקו‏, 12 בינואר 2023. ערך זה הוא קצרמר בנושא אמצעי לחימה ובנושא צה"ל. אתם מוזמנים לתרום לוויקיפדיה ולהרחיב אותו.
המועמד (סרט, 2018)

המועמד הוא סרט תיעודי ישראלי משנת 2018 המתעד את ההערכות לבחירות לכנסת ה-20 של מפלגת כולנו בשנת 2015. הסרט מלווה את יו"ר המפלגה משה כחלון ואת צוות הקמפיין בהכנות לבחירות, ומביא ראיונות עימם שצולמו לאחר הבחירות. את הסרט ביימו אסף סודרי וטלי שמש. בחודש אוקטובר 2012 הודיע משה כחלון על פרישתו מן החיים הפוליטיים, ועל כך שהוא לא יתמודד במסגרת הליכוד בבחירות לכנסת התשע עשרה. בשנת 2014 הודיע כי הוא חוזר לפוליטיקה. לקראת הבחירות לכנסת העשרים הודיע כחלון כי הוא מקים מפלגה חדשה שתתמקד בפן החברתי. לאחר מכן הודיע כחלון כי שם מפלגתו יהיה "כולנו". הסרט השתתף בפסטיבל דוקאביב ושודר לראשונה בערוץ יס דוקו ב-20 ביוני 2018. בסרט צילומים מתוך מטה הבחירות של המפלגה והוא מתמקד במשה כחלון יו"ר המפלגה, אודי פרידן פרסומאי ששימש כאיש מקצוע במטה, ואבי גבאי ששימש ראש מטה המפלגה. המפלגה שסקרים ניבאו לה בתחילה הצלחה, החלה לרדת בסקרים. בעקבות חוסר ההצלחה בקמפיין מובא האסטרג ליאור חורב. הסרט מתמקד גם בהבאתו של יואב גלנט כמספר 2 במפלגה ובמהלכים לשיבוץ חברים נוספים ברשימה לכנסת. בסיום מערכת הבחירות השיגה המפלגה בעשרה מנדטים. בסרט משובצים קטעי ראיונות שהתקיימו לאחר הבחירות עם משה כחלון בעודו שר האוצר, עם אודי פרידן שהביע אכזבתו מן המפלגה ועם אבי גבאי, לימים שר מטעם מפלגת "כולנו" ולאחר מכן יו"ר מפלגת העבודה. כל אנשי הקמפיין הרצוג (סרט) המועמד, באתר פסטיבל דוקאביב שני ליטמן, דוקאביב 2018: "המועמד" הוא סרט מאכזב על האכזבה מכחלון, באתר הארץ, 22 במאי 2018 סמדר שילוני, "המועמד": הסרט על משה כחלון הוא כישלון, באתר ynet, 21 ביוני 2018
לאון באלוגון

לאון אדרמי באלוגון (באנגלית: Leon-Aderemi Balogun, נולד ב-28 ביוני 1988 במערב ברלין שבגרמניה המערבית) הוא כדורגלן ניגרי-גרמני המשחק בעמדת הבלם בגלאזגו ריינג'רס ובנבחרת ניגריה. באלוגון גדל בברלין, ושיחק במועדונים מקומיים כמו הרטה ברלין וצהלנדורף ברלין כנער, ובהמשך בטורקיאמספור ברלין, שזה מועדון המזוהה עם ההגירה הטורקית לגרמניה. בשנת 2008 החל לשחק בהנובר 96, שם השתלב בקבוצת המילואים. באפריל 2009 ערך באלוגון את הופעת הבכורה שלו בבונדסליגה, כששיחק במדי הנובר נגד המבורג. באלוגון ערך רק שלוש הופעות ליגה בקבוצה הבכירה של הנובר, ובשנת 2010 חתם בורדר ברמן. גם בברמן באלוגון שיחק בעיקר בקבוצת המילואים, וערך שלוש הופעות בקבוצה הבכירה במשך שתי עונות. בשנת 2012 חתם באלוגון בפורטונה דיסלדורף, העולה החדשה לבונדסליגה. בעונת הבכורה שלו בפורטונה דיסלדורף, נשר באלוגון עם הקבוצה אל הבונדסליגה השנייה. באלוגון נשאר בקבוצה עונה נוספת, אך לא הצליח לשוב עמה לבונדסליגה. באלוגון נשאר ללא קבוצה לאחר שפג חוזהו בפורטונה דיסלדורף בקיץ 2014, ובעקבות כך היה שחקן חופשי שיכול לחתום היכן שירצה. מעט לאחר פתיחת עונת 2014/15, חתם באלוגון בדרמשטאדט 98 מהבונדסליגה השנייה, שם שיחק עונה אחת, והיה חלק מההעפלה ההיסטורית של דרמשטאט לבונדסליגה. בקיץ 2015 חתם באלוגון במיינץ 05 מהבונדסליגה. באלוגון שיחק במיינץ שלוש עונות. בעונה הראשונה, 2015/16 סיים באלוגון עם מיינץ במקום השישי בבונדסליגה והעפיל עמה לליגה האירופית. בעונת 2016/17 השתתפו מיינץ ובאלוגון במאבקי תחתית, ורק במחזור האחרון נמנעו מהשתתפות במבחני הישרדות בבונדסליגה. במפעל הליגה האירופית הודחו מיינץ ובאלוגון בשלב הבתים. באלוגון סבל מפציעה במהלך עונה זו שגרמה לו להחמיץ חלק ניכר ממנה. בעונת 2017/18 הפך באלוגון לשחקן משמעותי במיוחד בהגנת מיינץ. מיינץ ובאלוגון נאבקו גם בעונה זו במאבקי התחתית, וסיימו את העונה במקום ה-14. בקיץ 2018, לאחר שלוש עונות במיינץ, חתם באלוגון בברייטון אנד הוב אלביון מהפרמייר ליג. ב-31 בינואר 2020 הושאל לויגאן את'לטיק לשישה חודשים. ב-25 ביוני 2020, חתם על חוזה קבוע עד לסיום עונת 2019/2020. ב-24 ביולי 2020 חתם על חוזה לעונה אחת בגלאזגו ריינג'רס. ב-26 באוגוסט 2022 חתם בקווינס פארק ריינג'רס. באלוגון נולד לאב ניגרי ולאם גרמניה, ומשכך היה יכול לשחק בנבחרת ניגריה. במרץ 2014 ערך באלוגון את הופעת הבכורה בנבחרת ניגריה, כשהחליף את ג'וזף יובו במשחק ידידות מול נבחרת מקסיקו. במשחק זה נפצע ונעדר מהמגרשים לאחריו כשלושה חודשים. באלוגון השתתף עם ניגריה במוקדמות אליפות אפריקה 2017, אך לא זומן לסגל הניגרי לאליפות עצמה. בשנת 2018 זומן באלוגון לסגל ניגריה למונדיאל 2018. באלוגון פתח בכל שלושת משחקיה של ניגריה בשלב הבתים, בהם הפסידה 0–2 לנבחרת קרואטיה, ניצחה 0–2 את נבחרת איסלנד, והפסידה 1–2 לנבחרת ארגנטינה. במשחק ההפסד לארגנטינה, סחט באלוגון פנדל, שאותו הבקיע ויקטור מוזס. ניגריה ובאלוגון הודחו מהמונדיאל בתום שלב הבתים. גלאזגו ריינג'רס אליפות סקוטלנד: 2020/2021 גביע סקוטי: 2021/2022 מדיה וקבצים בנושא לאון באלוגון בוויקישיתוף לאון באלוגון, ברשת החברתית אקס (טוויטר) לאון באלוגון, ברשת החברתית אינסטגרם לאון באלוגון, באתר Transfermarkt לאון באלוגון, באתר Fussballdaten.de (בגרמנית) לאון באלוגון, באתר Soccerway לאון באלוגון, באתר BDFutbol לאון באלוגון, באתר WorldFootball.net לאון באלוגון, באתר National Football Teams לאון באלוגון, באתר FootballDatabase.eu
נטעי גבריאל

נטעי גבריאל היא סדרת ספרים בהלכה מאת הרב גבריאל צינר. הספרים עוסקים בנושאים שונים בהלכה היהודית, בהתייחסות מקיפה למנהגי האשכנזים תוך ירידה לפרטי המנהגים של קהילות וחצרות חסידיות שונות, לצד פסקי ההלכה שבספרי מחברים בני זמננו בהלכות תפילה, בדיני שבת, חג וכדומה. הספרים כוללים עיסוק בכל מיני אנקדוטות יומיות שאין להן התייחסות בספרי ההלכה המקובלים, ובשל כך זכו הספרים למהדורות חוזרות. בשונה מספרי הלכה אחרים, עוסק הספר נטעי גבריאל בדברי הלכה שאינם ידועים, לדוגמה בהלכות ראש השנה לא מובא שמצוה לתקוע בשופר וכן לא מופיעים עיקרי הדינים של תקיעת שופר, אבל מובא ליקוט הלכות ומנהגים בקשר לווידוי בלחש באמצע התקיעות. בהלכות על מועדים כתובים בעיקר דברים הנוגעים לתנאי החיים של היום, לדוגמה בהלכות יום טוב לא מובאות הלכות שחיטה ביום טוב, שלפי מצב החיים היום הוא לא מצוי. הסכמות רבות ניתנו לספרי נטעי גבריאל, שמובא בחלק מהכרכים, בין הרבנים הם: הרב יוסף גרינוולד, הרב אפרים אליעזר יאלעס, הרב אברהם דוד הורוביץ, הרב בצלאל שטרן, הרב יעקב יצחק ניימן, הרב יצחק שלמה אונגר, הרב יצחק אייזיק ליבס, הרב ישראל גרוסמן, הרב שמואל הלוי ואזנר, הרב יוחנן סופר ועוד. הלכות שמיטת כספים ופרוזבול, מהדורה שנייה, תשס"ז הלכות אבילות, חלק א', מהדורה שנייה תש"ס הלכות אבילות, חלק ב', מהדורה שנייה תשס"א הלכות פורים, הוצאה רביעית תש"ס הלכות פורים המשולש - וערב פסח שחל בשבת, תשס"ה הלכות חנוכה, מהדורה שנייה, תש"ס הלכות יום טוב - חלק א', הוצאה שנייה תשנ"ז הלכות יום טוב - חלק ב', תשנ"ט הלכות חג השבועות, תשנ"ט הלכות והליכות בר מצווה והנחת תפילין, תשס"ב שידוכים ותנאים, תשס"ט הלכות ראש השנה, מהדורה רביעית תשס"א הנהגות וסדר הכנסת ספר תורה, תשנ"ח הלכות חג הפסח חלק א', מהדורה שנייה תשס"ב הלכות חג הפסח חלק ב', מהדורה שלישית תשס"ב הלכות חג הפסח חלק ג', מהדורה שנייה תשס"ב קידוש החמה וברכתה, מהדורה רביעית, תשס"ט תגלחת הילדים, הולכתם לחדר וסעודת החומש, הדפסה שנייה תשס"א הלכות נדה - חלק א', תשס"ה הלכות נדה - חלק ב', תשס"ה הלכות נדה - חלק ג', תשס"ז הלכות יחוד, תשס"א, יצא גם בשפת היידיש, תשע"ח הלכות נישואים - חלק א' הלכות נישואים - חלק ב', תשנ"ח הלכות בין המצרים - חלק א' הלכות בין המצרים - חלק ב', הוצאה חמישית תשס"ג הלכות חג הסוכות, הוצאה רביעית, תשס"ב הלכות יום הכיפורים, מהדורה רביעית תשס"א הלכות ארבעה מינים, הוצאה שלישית תשס"ג הלכות שבת חלק א, תשע"ה יום הולדת, תשע"ח בנוסף יצאו לאור גם כמה ספרים נוספים, ביניהם: נטעי גבריאל, ביאורים וחידושים על מסכת בבא קמא, תשמ"ג שאלות ותשובות, תשפ"א רשימת הפרסומים של נטעי גבריאל, בקטלוג הספרייה הלאומית הספר באתר היברו בוקס הספר באתר היברו בוקס הספר באתר היברו בוקס הספר באתר היברו בוקס ספר נטעי גבריאל - הלכות חג השבועות : מכיל בקרבו הלכות ומנהגי ערב ר"ח סיון, ערב יו"ט, תפלות יו"ט, תקון ליל שבועות, סעודת יו"ט ... / אספתי וביארתי ... גבריאל ציננער | ציננער, גבריאל | הספרייה הלאומית, באתר www.nli.org.il הספר באתר היברו בוקס הספר באתר היברו בוקס הספר באתר היברו בוקס ספר נטעי גבריאל - הלכות שבת / אספתי וביארתי גבריאל ציננער | ציננער, גבריאל מחבר | הספרייה הלאומית, באתר www.nli.org.il ספר נטעי גבריאל : יום הולדת : הנהגות מיוחדות ומנהגים יום הולדת ... שנות האדם : התעוררות לתשובה וחשבון הנפש, מי"ג שנה עד עשרים, שלשים ... הנהגות מיוחדות לשבעים שנה ... שאלות ותשובות / אספתי וביארתי גבריאל ציננער | ציננער, גבריאל מחבר עורך | הספרייה הלאומית, באתר www.nli.org.il
מאזן (פירושונים)

האם התכוונתם ל... בכלכלה וחשבונאות מאזן או דוח על המצב הכספי – דוח כספי המתאר את מצבה הפיננסי של חברה (תאגיד) או תאגיד אחר ליום מסוים, בדרך כלל סוף שנה או סוף רבעון מאזן בּוֹחַן – גיליון עבודה בו מפורטות היתרות של כל כרטיסי החשבון בספר החשבונות של התאגיד בעמודות של חובה וזכות מאזן אקטוארי – דוח המציג את הנכסים שבידי הגוף המבטח (חברת ביטוח או קרן פנסיה), כולל הכנסות עתידיות מדמי ביטוח, לעומת ההתחייבויות של הגוף המבטח למבוטחיו מאזן תשלומים – תיעוד מסודר של כל זרמי התשלומים והתקבולים של מדינה מסוימת במטבע חוץ ביחסים בינלאומיים מאזן כוחות – תאוריה ביחסים בינלאומיים לפיה השלום והיציבות יישמרו אם העוצמה הצבאית תתחלק כך שלא יהיה בכוחה של אף מעצמה או גוש מדינות, לשלוט על מדינות אחרות מאזן אימה – מצב גאופוליטי בו החשש ההדדי של שתי ישויות, בדרך כלל מדינות, מתוצאות הרות אסון של עימות אפשרי, כגון מלחמה, מונע את התרחשותו בביולוגיה הומאוסטאזיס – היכולת של אורגניזם לשמור על סביבה פנימית יציבה למרות השינויים שחלים בסביבה החיצונית מאזן חומצה ובסיס – רמת ה-pH שהאורגניזם צריך לשמור בתוך גופו על מנת להתקיים. שינוי משמעותי מרמה זו עשוי להוביל למחלה ואף למוות מאזן אקולוגי – מצב בו מערכת אקולוגית נמצאת בשיווי משקל אישים מאזן גנאים – ראש עיריית סח'נין, איש עסקים, כדורגלן עבר ויו"ר קבוצת הכדורגל איחוד בני סח'נין בין השנים 1994–2008 מאזן פוקהא – מחבל פלסטיני, בכיר בגדודי עז א-דין אל-קסאם של חמאס, שנידון בישראל לתשעה מאסרי עולם, שוחרר בעסקת שליט, ונהרג בעזה בידי מתנקש אבו מאזן – ראש הארגון לשחרור פלסטין (אש"ף), ונשיא הרשות הפלסטינית מאז הבחירות בשנת 2005 אחרים מאזן הנוחות – מושג מעולם המשפט, לפיו השופט צריך לבחון מי מהצדדים ייפגע יותר עקב פסיקה לרעתו, ולתת עדיפות מסוימת להכרעה שתביא לנזק הקטן ביותר מְאַזֵן ציפה – מרכיב הכרחי בציוד הצלילה, הנלבש כמעין בגד מעל לחליפת הצלילה, ומאפשר לצוללן ציפה נייטרלית מתחת למים וכן ציפה חיובית על פני המים, בעת הצורך מאזן ערוץ – חישוב סך כל התוספות והגריעות ממשדר, דרך תווך (קו תמסורת, חלל פתוח, סיב, גלבו ועוד), אל עבר מקלט במערכת טלקומוניקציה שיווי משקל איזון
לא נרדם בלילות

לא נרדם בלילות הוא ספר עיון אוטוביוגרפי בהוצאת ידיעות ספרים, מאת האלוף במילואים גיורא איילנד, המתאר את קורות חייו של איילנד מתחילת דרכו בצה"ל ועד סיום תפקידיו כעבור 33 שנות שירות, בדרגת אלוף, דרך כל רמות הפיקוד שאותם עבר. בין היתר, הוא היה גם ראש אגף המבצעים, ראש אגף התכנון וחבר במטכ"ל. לאחר מכן התמנה לראש המטה לביטחון לאומי בתקופה של ארבע וחצי שנים מינואר 2002 עד יוני 2006. איילנד התגייס לצה"ל ב-1970, התנדב לצנחנים, ושובץ בגדוד 890. בצנחנים עבר מסלול הכשרה כלוחם והשתתף באימונים ופעילות מבצעית במסגרת הגדוד והחטיבה, וכן עבר קורס מ"כים חי"ר וקורס קציני חי"ר. לאחר סיום הקורס שב לחטיבה ושימש כמפקד מחלקה בגדוד 890. בספר הוא מתאר את מלחמת יום הכיפורים כמפגש הראשון שלו בקרב קשה עם האויב. הוא השתתף בקרב של החווה הסינית, במבצע אנטבה, במלחמת לבנון הראשונה, באינתיפאדה הראשונה, באינתיפאדה השנייה ועוד. הוא מתאר את כל תפקידיו מדרגת מפקד מחלקה, מפקד פלוגה, מפקד גדוד, מפקד חטיבה ועד לדרגת אלוף. הוא מתאר את פעילותו כקצין בבה"ד 1 ולאחר מכן כמפקד הבסיס. בספר איילנד שוטח את משנתו הצבאית, את ביקורתו כלפי החברה ואת דרכי הפתרון שלו. עמוס ידלין אמר על הספר, בדברי ברכה בערב המוקדש לספר: ”הספר הוא חינוכי במהותו ויכול להתאים לבית הספר לקצינים של צה"ל, אך למעשה נוגע לכל אדם במדינת ישראל שאכפת לו מצה"ל ועתיד המדינה”. אמירה לם, "אם אתה בעיקר סובל, אתה מתחיל לשאול: מה הטעם לחיות?", באתר "ידיעות אחרונות", 9 במאי 2018 גל פרל פינקל, ‏"לא נרדם בלילות": לחשוב כמו רמטכ"ל, בעיתון מקור ראשון, 31 במאי 2018 בספרו "לא נרדם בלילות" עמ' 20
אליפות ישראל בשחמט 1976

אליפות ישראל בשחמט 1976 הייתה האליפות ה-12 של ישראל בשחמט, היא אורגנה על ידי האיגוד הישראלי לשחמט והשתתפו בה 16 שחמטאים. התחרות החלה במאי 1974. האליפות התקיימה בשיטת ליגה שכללה משחק בודד בין המשתתפים. עבור ניצחון הוענקה נקודה וחצי נקודה הוענקה עבור תוצאת תיקו. האמן הבינלאומי נתן בירנבוים, שצבר 11 נקודות מ-15 אפשריות, זכה בתחרות. 1. נתן בירנבוים - 11 3-2. שמעון כגן- 10.5 3-2. מאיר רום - 10.5 4. מלכיאל פרץ - 9.5 6-5. משה צ'רניאק - 8.5 6-5. דוד ברנשטיין - 8.5 7. יצחק רדשקוביץ' - 8 11-8. יהודה גרינפלד - 7 11-8. אריה לב - 7 11-8. שלמה גיטרמן - 7 11-8. ויקטור מיביץ - 7 12. צדוק דומניץ - 6 14-13. ישראל גלפר - 5.5 14-13. דוד בן ציון - 5.5 15. ראובן מינסקר - 5 16. יעקב משיאן - 3.5 ערך זה הוא קצרמר בנושא שחמט. אתם מוזמנים לתרום לוויקיפדיה ולהרחיב אותו.
אלפא רומיאו מונטריאול

אלפא רומיאו מונטריאול (באיטלקית: Alfa Romeo Montreal) היא מכונית ספורט בתצורת קופה מתוצרת יצרנית הרכב האיטלקית אלפא רומיאו בשיתוף קבוצת "Gruppo Bertone" (אנ') אשר יוצרה בין השנים 1970–1977. יוצרו 3,925 יחידות. בשנת 2014 נחשבה "אלפא רומיאו מונטריאול" כמכונית אספנות מבוקשת. מושבים: 2+2. 2 דלתות. מנוע קדמי. הנעה אחורית. תאוצה בין 0-100 קמ"ש היא 7.6 שניות. שם נוסף לדגם: "Alfa Romeo Montreal Coupé". "אלפא רומיאו מונטריאול" "אלפא רומיאו מונטריאול" שנת 1974 "אלפא רומיאו מונטראל" "אלפא רומיאו מונטריאול" שנת 1973 "אלפא רומיאו מונטראל" - מבט לתא הנהג "אלפא רומיאו מונטריאול" - מבט לתא הנהג "אלפא רומיאו מונטריאול" שנת 1973 "אלפא רומיאו מונטריאול" שנת 1973 "אלפא רומיאו מונטריאול" שנת 1973 "אלפא רומיאו מונטריאול" שנת 1973 "אלפא רומיאו מונטריאול" שנת 1977 "אלפא רומיאו מונטריאול" שנת 1977 "אלפא רומיאו מונטריאול" שנת 1977 אלפא רומיאו אלפא רומיאו 33 סטרדלה "אלפא רומיאו מונטריאול" - תמונות מדיה וקבצים בנושא אלפא רומיאו מונטריאול בוויקישיתוף אלפא רומיאו מונטריאול, סרטון באתר יוטיוב "אלפא רומיאו מונטריאול" - היסטוריה autoweek.com/article/car-life/history-alfa-romeo-montreal "אלפא רומיאו מונטריאול" alfamontreal.info "אלפא רומיאו מונטריאול" מכונית מבוקשת ב-2014 autoexpress.co.uk/alfa-romeo/88178/new-alfa-romeo-montreal-most-wanted-cars-2014 Bruce Taylor: Alfa Romeo Montreal. Essential Companion. Veloce Pub, 2008, ISBN 978-1-84584-158-4 "אלפא רומיאו מונטריאול" drive-my.com/en/blogs/entry/essential-guide-to-alfa-romeo-montreal
תחנת הרכבת רחובות – ששת הימים

תחנת הרכבת רחובות – ששת הימים היא תחנת נוסעים מתוכננת של רכבת ישראל שעתידה לשרת את העיר רחובות. התחנה היא חלק ממסילת לוד-אשקלון. התחנה תמוקם ליד מתחם סנטרו במחלף דרך הים, - דרך ששת הימים - דרך גד פינשטיין. התוכנית להקמת התחנה עלתה לראשונה בשנת 2001, כחלק מתוכנית החומש של רכבת ישראל. לאחר שיזמי "קניון אמריקן סיטי" האחים משה ויגאל גינדי התחייבו לממן את הקמת התחנה כחלק ממיזם הקניון (בדומה למודל שבה נבנו תחנות חוצות המפרץ ולב המפרץ), הודיע מנכ"ל רכבת ישראל, עמוס עוזני, כי המימון הכספי יזרז את הקמת התחנה וניתן יהיה לפתוח אותה ב-2002 במקום ב-2005. מיזם "קניון אמריקן סיטי" נכשל מבחינה מסחרית, מאחר שהתגלה כי לקניון יש היתר בנייה לתעשייה בלבד, רוכשי החנויות במתחם לא יכלו לקבל רישיון עסק. בנייתו של הקניון לא הסתיימה לפי התכנון והאחים משה ויגאל גינדי לא מימנו את הקמת התחנה. בשנת 2007 הוכרז על תחילת פרויקט להקמת הפרדה מפלסית באזור התחנה והסדרת הגישה לתחנת הרכבת העתידית, כך שרחוב גד פיינשטיין יעבור מעל מסילת לוד-אשקלון. בפועל הקמת ההפרדה המפלסית החלה בשנת 2013 והסתיימה רק בשנת 2016, אך עבודת ההכנה להקמת התחנה לא החלו. ב-26 בפברואר 2018 הודיע שר התחבורה ישראל כץ, בדיון בוועדת הכספים של הכנסת, כי התחנה מתוכננת לקום בשנת 2019. עם זאת העבודות להקמת התחנה לא החלו. בפברואר 2024 הוועדה המקומית לתכנון ובניה ברחובות אישרה להפקדה את התוכנית המפורטת להקמת התחנה. על פי המוצע התחנה תפעל בשם "רחובות - פארק הורוביץ", על שם מתחם העסקים הסמוך. אלעזר לוין, ‏האחים משה ויגאל גינדי החלו במסע שיווק של המרכז המסחרי החדש שלהם ברחובות, 'אמריקן סיטי', באתר גלובס, 27 ביולי 2001 ענת ג'ורג'י, מהרכבת לקניון, באתר הארץ, 27 בספטמבר 2001 גדי גולן, ‏רחובות: האחים גינדי יבנו תחנת רכבת ב-3 מיליון שקל, באתר גלובס, 16 בספטמבר 2001 שוקי שדה, הקאמבק של משפחת גינדי: הדור החדש נכנס לג'ונגל הנדל"ן הישראלי, באתר TheMarker‏, 10 באוקטובר 2009 בסוף 2008: יבוטלו מפגשי הרכבת ברחובות, באתר ynet, 24 ביוני 2007 "השר ישראל כץ: תחנת רכבת חדשה תיפתח ברחובות בשנת 2019". BE106.NET רחובות. נבדק ב-2018-06-22. mynet, בשורה חשובה לתושבי רחובות: תחנת רכבת חדשה תקום בעיר, באתר mynet‏ רחובות, 1 בפברואר 2024 אביגיל קדם, השקעה של מיליונים ושם חדש: התוכנית החדשה לפארק הורוביץ ברחובות, באתר mynet‏ רחובות, 9 בנובמבר 2020 קובי טיריפינטו, בשיתוף עיריית רחובות, כל הדרכים מובילות אל רחובות, באתר TheMarker‏, 5 בדצמבר 2022
פלופנאזין

פלופנאזין (Fluphenazine) היא תרופה אנטי-פסיכוטית טיפוסית המשמשת בעיקר לטיפול בסכיזופרניה, במאניה, בשיטיון ובמחלות נפש אחרות המלוות בפסיכוזה. התרופה משווקת בישראל תחת השם פלודקאט, והיא נמצאת ברשימת התרופות החיוניות של ארגון הבריאות העולמי. תופעות לוואי: תנועות מעוותות או בלתי נשלטות של העיניים, השפתיים, הלשון, הפנים, הזרועות או הרגליים. קשיחות בצוואר, לחץ בחזה, קשיי נשימה או בליעה. חולשה פתאומית או תחושה לא טובה, חום, צמרמורות, כאב גרון, חניכיים נפוחות, כאבי פה, כאבים בעת בליעה, פצעים בעור, תסמיני הצטננות או שפעת, שיעול, שטפי דם קלים או דימום. תחושת התעלפות (ואף עילפון), דופק איטי, דופק חלש, נשימה איטית. התקפי עוויתות. ראייה מטושטשת, כאבי עיניים, ראיית הילות סביב אורות. שתן כהה, צואה בצבע חימר, צהבת (הצהבה של העור או העיניים). מדיה וקבצים בנושא פלופנאזין בוויקישיתוף פלופנאזין באתר infomed רשימת התרופות החיוניות של ארגון הבריאות העולמי משנת 2017 Drugs.com, Fluphenazine ערך זה הוא קצרמר בנושא רפואה. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.